สภาพัฒน์ลดจีดีพีเหลือโต4%
สศช.หวั่นโลกป่วน กดดันจีดีพีเหลือ 4% "อาคม" หวังเมกะโปรเจกต์ดันจีดีพีปีนี้เพิ่ม 0.3-0.5%
16 ก.ค. 2559

สศช.หวั่นโลกป่วน กดดันจีดีพีเหลือ 4% "อาคม" หวังเมกะโปรเจกต์ดันจีดีพีปีนี้เพิ่ม 0.3-0.5% 
นายปรเมธี วิมลศิริ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า เป้าหมายการเติบโตของเศรษฐกิจไทยตามแผนพัฒนาเศรษฐกิจและสังคมแห่งชาติ ฉบับที่ 12 ได้ตั้งเป้าหมายเติบโตเฉลี่ย 5% ระหว่างปี 2560-2564 นั้นยอมรับว่าค่อนข้างยาก เนื่องจากสถานการณ์โลกผันผวน โดยเฉพาะเมื่อมีกรณีเบร็กซิตเข้ามา จึงมีความเป็นไปได้ว่าการเติบโตเฉลี่ยของจีดีพีไทยจะลงมาอยู่ที่ 4%
“เท่าที่ประเมินเองตอนนี้การเติบโตอาจจะอยู่ที่ประมาณ 4% มากกว่า เพราะสถานการณ์โลกไม่แน่นอน แต่เอเชียยังเป็นที่น่าดึงดูดสำหรับนักลงทุน ซึ่งการผลักดันลงทุนภาครัฐที่อนุมัติไปแล้ว หลายโครงการที่เริ่มลงทุนในแผน 12 อาจจะโตได้แค่ 3% แต่ถ้าจะให้ถึง 5% คงใช้กำลังมาก อาจต้องเปิดการลงทุนในภูมิภาคเพิ่มโอกาสเติบโตจากภายใน” นายปรเมธี กล่าว
นายอาคม เติมพิทยาไพสิฐ รมว.คมนาคม กล่าวในงานสัมมนา "Mega Project New Growth Engine New Thailand" ว่า รัฐบาลได้เร่งโครงการลงทุนโครงสร้างพื้นฐานอย่างต่อเนื่อง ซึ่งคาดว่าที่คณะรัฐมนตรีอนุมัติดำเนินการ 11 โครงการ มูลค่าลงทุน 4.6 แสนล้านบาท จากทั้งหมด 20 โครงการเร่งด่วน มูลค่าลงทุน 1.4 ล้านล้านบาท จะมีผลต่อการขยายตัวของจีดีพีปีนี้ 0.3-0.5% ส่งผลต่อเนื่องให้จีดีพีของปี 2560 ขยายตัว 3.5-4%
"วิกฤตเศรษฐกิจในปี 2540 ทำให้การลงทุนภาครัฐมีสัดส่วนไม่ถึง 10% จากเดิมที่เคยลงทุน 20% ขณะที่ปัจจุบันการลงทุนภาครัฐเพิ่มขึ้นมากกว่า 10% ซึ่งจะช่วยสร้าง New Growth ได้" นายอาคม ระบุ